钦定古今图书集成/明伦汇编/氏族典/第213卷 > 《四川总志》 > 何无忌
## 钦定古今图书集成/明伦汇编/氏族典/第213卷 > 《四川总志》 > 何无忌

按《晋书何无忌传》：“无忌，东海郯人也。少有大志，忠亮
任气。州辟从事，转太学博士。会稽世子元显子彦章
封东海王，以无忌为国中尉，加广武将军。及桓元害
彦章于市，无忌入市，恸哭而出，时人义焉。随刘牢之
南征桓元。牢之将降于元也，无忌屡谏，辞旨甚切，牢
之不从。及元篡位，无忌还京口。初，刘裕尝为刘牢之”
参军，与无忌素相亲结，至是密共图元。刘毅家在京
口，与无忌素善，因要毅共举义兵，袭京口。及元败走，
武陵王遵承制，以无忌为辅国将军、琅琊内史，以会
稽王道子所部精兵悉配之，南追桓元，破走元于峥
嵘洲，进据巴陵。元从兄谦、从子振乘间陷江陵。无忌
进攻谦于马头，攻桓蔚于龙泉，皆破之。进军破江陵，
谦等败走，无忌侍卫。安帝还京师，以无忌督豫州扬
州淮南庐江安丰历阳堂邑五郡军事、右将军、豫州
刺史，迁会稽内史、督江东五郡军事。义熙二年，迁都
督江荆二州江夏随义阳绥安豫州西阳新蔡汝南
颍川八郡军事、江州刺史。以兴复之功，封安城郡开
国公，增督司州之弘农、扬州之松滋。加散骑侍郎，进
镇南将军。卢循遣别帅徐道覆顺流而下，舟舰皆重
楼，无忌将率众距之，长史邓潜之谏，无忌不从，遂以
舟师距之。俄而西风暴急，无忌所乘小舰被飘东岸，
贼乘风以大舰逼之，众遂奔败。无忌尚厉声曰：“取我
苏武节来！”节至，乃躬执以督战。贼众云集，登舰者数
十人，无忌辞色无挠，遂握节死之。诏赠侍中、司空，谥
忠肃。子邕嗣